Hosszú Katinka gyõzelemmel zárta a világkupa-sorozatot
Hosszú Katinka nyerte a 200 méter vegyes döntõjét szombaton az úszó világkupa-sorozat utolsó, szingapúri rövid pályás állomásának harmadik, befejezõ napján. Ezzel együtt a háromszoros olimpiai bajnok maradt a második helyen a vk összetett pontversenyében a címét megvédõ svéd Sarah Sjöström mögött.
A FINA honlapjának eredményközlése szerint Hosszú 2:04.79 perccel, idei legjobbját megközelítõ eredménnyel gyõzött a vegyesszám fináléjában; ez volt az 500. döntõje a világkupa történetében, egyben az idei sorozat utolsó egyéni versenyszáma.

A magyar versenyzõ korábban még a 200 m hát döntõjében volt érdekelt, ott 2:03.43 perccel a harmadik helyen végzett.

A férfiaknál Verrasztó Dávid 400 méter vegyesen ugyancsak harmadikként ért célba 4:04.21 perces idõvel.

A szingapúri viadal csütörtöki nyitónapján Hosszú 200 m pillangón gyõzött, míg 100 m vegyesen második lett, pénteken pedig egy aranyéremmel gazdagodott: ekkor 400 m vegyesen diadalmaskodott.

Legfõbb riválisa, Sarah Sjöström Szingapúrban öt számban tudott nyerni, s végül – világcsúcsainak is köszönhetõen – biztosan védte meg összetett elsõségét, melyet tavaly éppen Hosszútól ragadott el, aki elõzõleg ötször egymás után tudott a sorozat élén végezni.

Az idei világkupa-széria elsõ szakaszát nagymedencében, Kazanyban, majd Dohában rendezték, a második etap rövid pályán Eindhovenben kezdõdött, és Budapesten zárult. A harmadik, zárószakaszt – ugyancsak 25 méteres medencében – három ázsiai helyszínen, Pekingben, Tokióban és Szingapúrban bonyolították le.